For danske konsulenthuse har den landsdækkende udskiftning af jernbanens signalsystem med et budget på 23 milliarder kroner længe været landet, der flyder med mælk og honning.

Banedanmark regnede fra start med, at hele 66 procent af programmets bemanding skulle bestå af eksterne konsulenter. Det er i sig selv en langt højere andel end på styrelsens andre store anlægsprojekter.

Ikke desto mindre er Banedanmark endt med at bruge endnu flere konsulenter end estimeret, og andelen af eksterne konsulenter rundede sidste år 74 procent af signalprogrammets ansatte. Det viser det omfattende gennemsyn af det forsinkede og fordyrede signalprogram, som blev foretaget af konsulenthuset Deloitte sidste år, og som Ingeniøren har fået aktindsigt i.

Læs også: Ministerium tilbageholder omfattende rapport om signalprojektet fra Folketinget

»74 procent af medarbejderne i Signalprogrammet består i dag af konsulenter. En så omfangsrig ekstern bistand i programmet vurderes umiddelbart kritisk for programmets evne til at opbygge og fastholde kompetencer i Banedanmark, omkostningsniveau og i forhold til håndtering af styringsansvaret i programmet,« skriver konsulenterne fra Deloitte.

Rapporten er også blevet sendt til Folketinget og kan derfor læses her.

Signalprogrammet har til dato brugt 1,954 milliarder kroner alene på konsulenter, oplyser Banedanmark.

Illustration: Nanna Skytte

Afsporede signaler? Ingeniøren sætter i en serie artikler fokus på den største investering i den danske jernbane i nyere tid, det 20 milliarder kroner dyre projekt med at installere nye signaler ved alle skinner og i samtlige tog. Følg sagen om signalprogrammet her.

Unødigt dyre i løn

Til sammenligning udgør eksterne konsulenter 53 procent af de ansatte på Banedanmarks landsdækkende elektrificeringsprogram og 43 procent af de ansatte på anlægget af Ringstedbanen. I Banedanmarks generelle anlægsprojekter udgør konsulentforbruget omkring 20 procent af de ansatte.

Den høje andel af konsulenter har medført høje omkostninger og vanskeliggjort Banedanmarks håndtering af programmet. Dels er konsulenterne dyre i løn, sammenlignet med Banedanmarks egne ansatte.

»Programmet anvender i vid udstrækning konsulenter, og enkelte enheder er udelukkende bemandet med konsulenter. Dette kan, hvor der ikke er tale om særlige specialistkompetencer, bidrage til et unødigt højt ressourceforbrug, idet konsulenterne i udgangspunktet er dyrere sammenlignet med ansatte i Banedanmark,« skriver Deloitte.

Deloitte har regnet på, hvor meget dyrere, konsulenterne konkret er. Men de oplysninger har Transport-, Bygnings- og Boligministeriet ikke ønsket at offentliggøre.

Ministeriet har i den frigivne rapport overstreget en tabel, hvori alle løntrin for konsulenter og fastansatte fremgår. Ministeriet har også overstreget i den passage, hvor Deloitte skriver, om eksterne konsulenter tjener mere eller mindre end det øverste løntrin for Banedanmarks egne ansatte.

Transport-, Bygnings- og Boligministeriet har flere steder i rapporten undtaget oplysninger om lønudgifter til konsulenter, sammenlignet med Banedanmarks egne ansatte. Illustration: Deloitte

Konsulenter på kritiske beslutningsområder

Samtidig bliver det vanskeligere for Banedanmark at styre det omfattende program, som »bærer præg af en decentral ledelsesstruktur, hvilket har bidraget til en kompleks sammensætning af tekniske og operationelle projekter, som i enkelte tilfælde er under ledelse af eksterne konsulenter«.

Ikke mindst skaber det et problem, at konsulenterne bliver placeret i ledende stillinger, hvor deres beslutninger påvirker Banedanmarks arbejde i mange år efter, at konsulenterne har forladt projektet.

»I et styringsmæssigt perspektiv kan anvendelsen af konsulenter indebære udfordringer, hvor konsulenter varetager ledende stillinger, idet det kan være problematisk for konsulenter at træffe beslutning om løsninger, der vil have central betydning for Banedanmarks forretning mange år frem i tiden. Dette er på trods af at konsulenter har færre beslutningsbeføjelser end Banedanmark ansatte,« skriver Deloitte.

Hjemtager konsulentopgaver

Derfor er en af de centrale anbefalinger fra Deloitte, at Banedanmark skærer ned på andelen af konsulenter, særligt på »kritiske beslutningsområder«.

Signalprogrammet havde sidste år tilknyttet konsulenter med projektledelsesopgaver svarende til 51 årsværk og regnede med at ansætte konsulenter svarende til 266 årsværk frem til 2024. Det er en gruppe, som ifølge Deloitte »i høj grad« kan erstattes af ansatte i Banedanmark, eftersom tilsvarende arbejdsopgaver i forvejen bliver varetaget i andre af styrelsens enheder.

Ikke desto mindre har Banedanmark ikke forud for Deloittes rapport gjort nogen forsøg på at erstatte konsulenter med Banedanmarks egne ansættelser. Det økonomiske potentiale ved at erstatte en del af konsulenterne med egne ansatte er ifølge Deloitte »betragtelige«.

Besparelser i milliardklassen

Banedanmark er derfor gået i gang med at hjemtage opgaver fra eksterne konsulenter, skriver styrelsen til Ingeniøren. Andelen af konsulenter tilknyttet signalprogrammet ligger i dag på 60 procent, og Banedanmark er i øjeblikket i gang med at nedbringe andelen yderligere.

Banedanmark sætter i rapporten tal på hvor mange konsulenter, man regner med at kunne erstatte med egne ansatte, og Deloitte har gennemført en række beregninger af besparelsespotentialet. Men alle konkrete beløb og tal på ansættelser er overstreget i den frigivne version af rapporten. Det fremgår dog, at den samlede potentielle besparelse frem til 2024 ifølge Deloitte udgør et milliardbeløb.

Ingeniøren ville gerne have talt med Banedanmark om signalprogrammets forbrug af konsulenter, men styrelsen ønsker ikke at stille op til et interview.